DÔVODOVÁ SPRÁVA

A. Všeobecná časť

Návrh vyhlášky Ministerstva dopravy Slovenskej republiky, ktorou sa mení a dopĺňa vyhláška Ministerstva dopravy a výstavby Slovenskej republiky č. 134/2018 Z. z., ktorou sa ustanovujú podrobnosti o prevádzke vozidiel v cestnej premávke v znení neskorších predpisov sa predkladá podľa § 136 ods. 3 písm. d) zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov.

Predloženým návrhom vyhlášky sa v nadväznosti na novelu zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (parlamentná tlač 1326) navrhuje doplniť kategória vozidiel U – necestné pojazdné stroje a spresniť používanie pomocného motorčeka pri bicykloch. 
Súčasťou návrhu je aj aktualizácia poznámok pod čiarou a doplnenie ustanovenia o prijatí návrhu vyhlášky v súlade s právne záväznými aktmi Európskej únie v oblasti technických predpisov podľa čl. 5 ods. 3 Legislatívnych pravidiel vlády SR.

Návrh vyhlášky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh vyhlášky nemá vplyvy na podnikateľské prostredie, vplyvy na rozpočet verejnej správy, vplyvy na limit verejných výdavkov, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana ani vplyvy na manželstvo, rodičovstvo a rodinu.

Návrh vyhlášky bude po skončení pripomienkového konania predložený na vnútrokomunitárné pripomienkové konanie.











B. Osobitná časť

K čl. I
K bodom 1 a 2 [Poznámky pod čiarou k odkazom 1, 1a, 5a, 5b a 16]
Legislatívno-technická úprava poznámok pod čiarou.

K bodom 3 až 8, 10 až 13, 16, 17 [§ 4 ods. 2 písm. a) až c), § 10 ods. 12 a 13, § 11 ods. 5, § 14 ods. 2 písm. e), § 19 ods. 4 písm. b), § 19 ods. 17, 21, 22 a § 25 ods. 1 a 7 písm. c)]
Legislatívno-technická úprava v súvislosti s doplnením vozidiel kategórie U. 

K bodu 9 [Poznámka pod čiarou k odkazu 15]
Doplnenie poznámky pod čiarou vzhľadom na požiadavky, ktoré musí spĺňať izotermické vozidlo.

K bodom 14 a 15 [§ 21 ods. 2 a 8]
V súvislosti so zavedením kategórie U sa do niektorých ustanovení upravujúcich podmienky prevádzky zvláštnych vozidiel navrhuje doplniť, že niektoré požiadavky, ktoré sa týkali aj pracovných strojov samohybných sa týkajú aj necestných pojazdných strojov.

K bodom 18 a 19 [§ 27 ods. 3 a 11]
Úprava v súvislosti s používaním zvláštnych výstražných zvukových znamení v kombinácii so zvláštnymi výstražnými svietidlami modrej alebo modrej a červenej farby.

K bodu 20 [§ 31 ods. 4]
Doplnenie definície činnosti pomocného motorčeka v súvislosti s prevádzkou bicyklov s pomocným motorčekom. Potreba úpravy ustanovenia bicykla s pomocným motorčekom vyplynula aj z rokovaní pri príprave novely zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov (parlamentná tlač 1326).

[bookmark: _GoBack]K bodom 21 a 22 [§ 37 ods. 2 až 6]
Podľa  čl. 5 ods. 3 Legislatívnych pravidiel vlády SR sa dopĺňajú spoločné ustanovenia o  prijatí návrhu vyhlášky v súlade s právne záväznými aktmi Európskej únie v oblasti technických predpisov. Dodatočne sa uvedená informácia dopĺňa aj k predchádzajúcim novelám vyhlášky Ministerstva dopravy a výstavby Slovenskej republiky č. 134/2018 Z. z., ktoré boli predmetom vnútrokomunitárneho pripomienkového konania.

K čl. II

Účinnosť vyhlášky sa navrhuje 1. januára 2027 vzhľadom na účinnosť novely zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony   (parlamentná tlač č. 1326).

